Ilmoitus Venäjän federaation hakemuksesta työntekijöiden oikeuksia koskevien erityisten kannustusmenettelyjen myöntämiseksi



Virallinen lehti nro C 218 , 30/07/1999 s. 0002 - 0002



Ilmoitus Venäjän federaation hakemuksesta työntekijöiden oikeuksia koskevien erityisten kannustusmenettelyjen myöntämiseksi (1999/C 218/02) Komissio on vastaanottanut Venäjän federaatiolta neuvoston asetuksen (EY) N:o 1154/98(1) 3 artiklan mukaisen hakemuksen, jossa pyydetään työntekijöiden oikeuksia koskevien erityisten kannustusmenettelyjen myöntämistä. Työntekijöiden oikeuksia koskevilla erityisillä kannustusmenettelyillä myönnetään ylimääräisiä tullietuuksia sellaisten maiden tietyille teollisuus- ja maataloustuotteille, jotka toteuttavat toimivalla tavalla järjestäytymisoikeutta ja kollektiivista neuvotteluoikeutta sekä työhön pääsemiseksi vaadittavaa vähimmäisikää koskevissa ILO:n yleissopimuksissa vahvistettuja normeja. Asetusten (EY) N:o 3281/94(2) ja (EY) N:o 1256/96(3) 7 artiklassa säädettyjen erityisten kannustusmenettelyjen soveltamissäännöt annetaan asetuksen (EY) N:o 1154/98 I osastossa. Asetuksen (EY) N:o 1154/98 3 artiklan mukaan erityismenettelyn myöntämistä koskevassa hakemuksessa on yksilöitävä: - kansalliset säädökset, joihin sisältyvät järjestäytymisoikeuden ja kollektiivisen neuvotteluoikeuden periaatteiden soveltamista koskevien ILO:n yleissopimusten N:o 87 ja N:o 98 sekä työhön pääsemiseksi vaadittavaa vähimmäisikää koskevan ILO:n yleissopimuksen N:o 138 normit; liitteenä on oltava kyseisten säädösten koko teksti sekä niistä jollakin yhteisön virallisella kielellä tehty todistusvoimainen käännös, - kyseisen lainsäädännön täytäntöönpanon varmistamiseksi ja toimenpiteiden tehokkaaksi valvomiseksi toteutetut toimenpiteet, niiden soveltamista koskevat mahdolliset alakohtaiset rajoitukset, todetut rikkomiset sekä rikkomisten jakautuminen tuotantoaloittain, - kyseisen maan hallituksen sitoutuminen valvomaan erityismenettelyjen soveltamista ja vastaamaan asianmukaisista hallinnollisen yhteistyön menettelyistä. Venäjän federaation viranomaiset ovat toimittaneet 9. kesäkuuta 1999 seuraavat kansalliset säädökset, joihin edellä mainittujen yleissopimusten mukaiset normit sisältyvät: Järjestäytymisoikeuden periaatteet: - Venäjän federaation perustuslaki, - Venäjän federaation laki N 10-FZ ammattijärjestöistä, niiden oikeuksista ja niiden toiminnan takaamisesta, - Venäjän federaation työlaki, - Venäjän federaation laki N 7-FZ, annettu 12. tammikuuta 1996, voittoa tavoittelemattomista yhteisöistä, - Venäjän federaation laki N 82-FZ, annettu 19. toukokuuta 1995, julkisista järjestöistä. Kollektiivisen neuvotteluoikeuden periaatteet: - Venäjän federaation perustuslaki, - Venäjän federaation laki N 10-FZ ammattijärjestöistä, niiden oikeuksista ja niiden toiminnan takaamisesta, - Venäjän federaation työlaki, - Venäjän federaation laki N 2490-1, annettu 11. maaliskuuta 1992, työehtosopimuksista, - Venäjän federaation laki N 175-FZ, annettu 23. marraskuuta 1995, kollektiivisten työriitojen sovittelusta, - Venäjän federaation laki N 82-FZ, annettu 19. toukokuuta 1995, julkisista järjestöistä. Työhön pääsemiseksi vaadittava vähimmäisikä: - Venäjän federaation työlaki. Venäjän federaatio ilmoitti komissiolle 9. kesäkuuta 1999 päivätyllä kirjeellä (N:o 109) kyseisen lainsäädännön täytäntöönpanon varmistamiseksi ja toimenpiteiden tehokkaaksi valvomiseksi toteutetuista toimenpiteistä. Soveltamista koskevista alakohtaisista rajoituksista tai rikkomisista ei ilmoitettu. Venäjän federaation hallitus sitoutui kyseisessä kirjeessä ottamaan täyden vastuun erityismenettelyjen valvonnasta ja asianmukaisista hallinnollisen yhteistyön menettelyistä. Luonnolliset henkilöt ja oikeushenkilöt, joita asia koskee, voivat toimittaa tätä hakemusta koskevat näkökantansa kahden kuukauden kuluessa tämän ilmoituksen julkaisemisesta seuraavaan osoitteeseen: Euroopan komissio Pääosasto IB - Ulkosuhteet Yksikkö IB.D.3 Toimisto CHAR 6/157 Rue de la Loi/Wetstraat 200 B - 1040 Bruxelles/Brussel ( Faksi (32-2) 299 10 47 ) (1) EYVL L 160, 4.6.1998, s. 1. (2) EYVL L 348, 31.12.1994, s. 1. (3) EYVL L 160, 29.6.1996, s. 1.